**Par SIA „Kokneses dolomīts” dolomīta ieguvi atradnes “Rīteri” iecirknī “Koknese” Kokneses pagastā**

**ietekmes uz vidi novērtējuma sākotnējai sabiedriskajai apspriešanai**

**2021. gadā no 5. līdz 26. novembrim**notiek sākotnējā sabiedriskā apspriešana par minēto ieceri un tās iespējamo ietekmi uz vidi. Šajā periodā sabiedrības ierosinājumus par ietekmes uz vidi novērtējuma programmā iekļaujamajiem jautājumiem gaida Vides pārraudzības valsts birojs: Rūpniecības iela 23, LV-1045 Rīga, pasts@vpvb.gov.lv

1. **Paredzētās darbības ierosinātājs:**

SIA „Kokneses dolomīts”, reģ.Nr.52403046361, Skolas iela 3b-13, Kārsava, Kārsavas novads, LV-5717, tālr. 29277744, e-pasts: valdis@felsbergs.lv.

1. **Paredzētās darbības nosaukums:**

Derīgo izrakteņu ieguve 19,02 ha platībā dolomīta atradnes „Rīteri” iecirkņa „Koknese” 1. laukumā un 2. laukumā.

1. **Paredzētās darbības vieta:**

Īpašuma „Grotāni 1” (kad.Nr.32600110098) zemes vienība 32600110098 un īpašuma „Grotāni” (kad.Nr.32600110013) zemes vienība 32600110090 un zemes vienības 32600110013 daļa 326001100138003, Kokneses pagasts, Aizkraukles novads.

1. **Informācija par paredzēto darbību:**

Dolomītu iegūs atradnes „Rīteri” iecirkņa „Koknese” 1. laukuma un 2. laukumā (turpmāk – Atradne).

Blakus Atradnei zemes vienības 32600110098 R un DR daļā būs tehnoloģiskais laukums ar nosēddīķu sistēmu izrakteņa mazgāšanas ūdeņu nostādināšanai un segkārtas krautnei; segkārtu izvietos arī zemes vienības daļas 326001100138002 DR daļā.

Atradnē ir akceptēti N kategorijas dolomīta krājumi 1758,49 tūkst.m3, t.sk. zem gruntsūdens līmeņa 1193.49 tūkst.m3. Derīgā izrakteņa slāņa biezums novērtēts vidēji 9,25 m (2,45-13,00 m). Segkārtas biezums ir vidēji 2,32 m (0,04-9,34 m). Starpkārtas biezums ir vidēji 1.13 m (0.00-1.80 m). Gruntsūdens līmenis – 3,6-9,1 m dziļumā.

Atradne piekļaujas vēsturiskai dolomīta atradnes „Rīteri” 1973.g. iecirkņa teritorijai, kur ir izveidojusies Urgu ūdenskrātuve, bet pēdējos gadu desmitos tur ieguve nenotiek.

Tiks veiktas šādas darbības:

* Segkārtas noņemšana: materiālu uzglabās un pēc izstrādes izmantos rekultivācijā jau paralēli izstrādei.
* Dolomīta ieguve: slāņkopu irdinās ar spridzināšanu; ieguves intensitāti noteiks pieprasījums.
* Dolomīta apstrāde: drupinot, sijājot un atmazgājot smalknes frakciju, iekārtās tehnoloģiskajā laukumā. Mazgāšanas sūkņa plūsma līdz 120 m3/h: tiks izmantots gan pazemes ūdens, gan nokrišņu ūdens. Atmazgātās smalknes un māla daļiņas novadīs uz nosēddīķi, kur tās izgulsnēsies, un nostādināto ūdeni pa grāvju sistēmu novadīs uz blakusesošo nosēddīķi, no kura atkārtoti ņems ūdeni mazgāšanai, veidojot noslēgtu ciklu: mazgāšanas ūdeni nenovadot vidē.
* Ieguve notiks atklātā karjerā ar gruntsūdens līmeņa pazemināšanu, veicot atsūknēšanu un novadīšanu uz Rīterupīti uz R no 1. laukuma: ūdens būs izcirkulējis caur grāvju sistēmu un caurplūdis nosēddīķim, tātad attīrīts. Pazemes ūdens pazemināšana radīs depresijas piltuvi, kuras līmeņa kontrolei ierīkos monitoringa urbumu tīklu regulāriem mērījumiem. Savukārt vidē novadāmā ūdens kvalitāti kontrolēs ar regulāru izplūdes ūdens paraugu laboratorisku testēšanu, kā arī atsūknētā un vidē novadāmā ūdens apjoma uzskaiti.
* Produkcija un tās transportēšana. Ražos frakcionētas dolomīta šķembas (0/5, 5/8, 8/16, 16/32, 32/63 mm) un maisījumus ar kopējo apjomu līdz ~150 000 t/gadā. Iegūto materiālu no 1. laukuma izvedīs pa valsts galveno autoceļu A6 „Rīga-Daugavpils-Krāslava-Baltkrievijas robeža (Pāternieki)”.
* Tehnoloģiskajā laukumā uzstādīs degvielas tilpni 1000 l tehnikas uzpildei. Darbinieku vajadzībām uzstādīs mobilo ofisa konteineru, pārvietojamo tualeti un sadzīves atkritumu konteineru. Ofisa konteineru vēsajos mēnešos apsildīs elektriskais sildītājs. Dzeramo ūdeni piegādās pudelēs.

Apmēram 250 m attālumā uz D no Atradnes, aiz autoceļa A6, Klintaines pagastā atrodas Rīteru ciems ar savrupmāju apbūvi. Starp Atradni un autoceļu A6 atrodas jaukta ražošanas, darījumu, viensētu apbūves teritorija. Dzīvojamā māja „Skaidas” atrodas pie piebraucamā ceļa, kas tiks izmantots iegūtā materiāla transportēšanai, un ~150 m attālumā no Atradnes teritorijas, bet plānotais tehnoloģiskais laukums paredzēts vēl tuvāk. ~500 m attālumā no Atradnes teritorijas atrodas viensētas „Kadiķi” (D), „Gravnieki” (DA), „Lejastitiņi” (A), „Grotāni” (Z), „Indrāni” (Z), „Gudraveči” (Z), arī viena daudzdzīvokļu dzīvojamā māja viensētas „Kadiķi” tuvumā, lielākā attālumā atrodas arī citas viensētas. Uz ZR ~0,9 km attālumā starp Daugavu un autoceļu A6 ir izveidots kempings „Daugavas radzes”; tālāk arī citas viesu apmešanās mītnes. Koknese atrodas ~6 km attālumā uz ZR no Atradnes.

Atradne neatrodas īpaši aizsargājamā dabas teritorijā vai tādas tuvumā, un tās tuvumā nav mikroliegumu un īpaši aizsargājamu sugu atradņu, tomēr tās vietā, lauksaimniecībā izmantojamās zemes platībā, ir botāniski bioloģiski vērtīgais zālājs, īpaši aizsargājams zālāju biotops – *6210 Sausi zālāji kaļķainās augsnēs*, un ~0,2 km uz Z no Atradnes – īpaši aizsargājams dabas piemineklis: dižkoks – ozols.

Atradne nav pakļauta plūdu riskam; tās tiešā tuvumā nav piesārņotu vai potenciāli piesārņotu vietu un ražošanas objektu, kas rada būtisku vides piesārņojumu.

Alternatīva paredzētajai darbībai ir „0” variants, kad Atradne tiek saglabāta esošajā stāvoklī: tā kā Atradnes R un DR daļa ir saimnieciskās darbības stipri ietekmēta teritorija vēsturiskas derīgo izrakteņu izstrādes rezultātā, tas nav optimāls risinājums ne no vides viedokļa (teritorija ir daļēji degradēta), ne zemes īpašnieka un ierosinātāja interešu viedokļa.

Tomēr paredzētā darbība ir vērtējama kā jauna darbība, jo Atradnes teritorijas lielākajā daļā nav veikti derīgo izrakteņu ieguves darbi, savukārt vēsturiski ietekmētajā daļā ir veikta daļēja segkārtas noņemšana un salīdzinoši nenozīmīgā apjomā izrakts karsta procesu skarts dolomīts.

Atradnes teritorijā neatgriezeniski tiks izmainīts reljefs un līdzšinējā ainava, tomēr nevar uzskatīt, ka teritorija tiks neatgriezeniski degradēta, jo, veicot rekultivācijas darbus, to būs iespējams vizuāli sakārtot un dabiskot. Paredzētās darbības radītā ietekme uz līdzšinējo ainavu un reljefu kopumā vērtējama kā lokāla un maznozīmīga. Saskaņā ar spēkā esošo Kokneses novada un Pļaviņu novada teritorijas plānojumu Paredzētās darbības vieta neatrodas ainaviski vērtīgā teritorijā.

Paredzētā darbība ir vērtējama kā tieša, neatgriezeniska un ilgstoša dabā viegli pieejamo neatjaunojamo dabas resursu (dolomīta) izmantošana. Veicot izstrādi, neatgriezeniski tiks samazināti to kopējie krājumi, tomēr lokāli un maznozīmīgi, ņemot vērā reģionā un Latvijā kopējos pieejamos dolomīta krājumus.

Paredzētā darbība nav saistīta ar videi un cilvēka veselībai kaitīgu vielu un materiālu izmantošanu.

Paredzētā darbība ir saistīta ar piesārņojuma emisijām un traucējumiem apkārtējā vidē. Iespējams gaisa piesārņojums ar minerālas izcelsmes putekļiem, galvenokārt sausā, vējainā laikā gada siltajos mēnešos. To ir iespējams pārvaldīt un mazināt, nodrošinot materiāla krautņu un izmantoto ceļu ar minerālmateriālu segumu laistīšanu vai apstrādi ar pretputes materiāliem. Tāpat, lai novērstu putekļu izplatību no transportētajām kravām, ir jānodrošina to pārsegšana. Ir sagaidāms arī maznozīmīgs izplūdes gāzu piesārņojums no darbos pielietotās tehnikas. Mehāniskie agregāti (traktortehnika, smagais autotransports, drupinātājs, sijātājs u.c.) radīs troksni netālu no Rīteriem un viensētām, tāpēc ir būtiski nepārkāpt normatīvajos aktos noteiktos vides trokšņa robežlielumus, īpaši vakaros/naktīs un brīvdienās. Segkārtas krautņu veidošana ap Atradni un tehnoloģisko laukumu mazinās trokšņa un putekļu izplatību, bet ir būtiski izvērtēt ietekmes mazinošo pasākumu risinājumus un efektivitāti, zinot konkrētu informāciju par ieguves tehniku.

Spridzināšanu veiks atbilstoši sertificēts uzņēmums, līdz minimumam samazinot risku. Netiks pieļauta arī nogāžu nogruvumu veidošanās, kas var apdraudēt cilvēkus (galvenokārt ieguves darbos iesaistītos).

Servitūta ceļu no autoceļa A6 ar minerālmateriālu segumu darbības veicējam ir pienākums uzturēt labā tehniskā stāvoklī.

**Lēmums par ietekmes uz vidi novērtējuma piemērošanu:** Vidzemes reģionālās vides pārvaldes 2021. gada 1. jūlija Paredzētās darbības ietekmes uz vidi sākotnējais izvērtējums Nr. VI21SI0069.